               IL-KUMMISSJONI EWROPEA
            Brussell, 4.2.2019
            COM(2019) 39 final
            2019/0018(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar emenda għall-Anness IX (Servizzi Finanzjarji) tal-Ftehim ŻEE.[Ir-Regolament (UE) Nru 575/2013 dwar ir-Rekwiżiti ta' Kapital (CRR) u d-Direttiva 2013/36/UE (CRD IV)]
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               ••Raġunijiet u għanijiet tal-proposta

                  L-abbozz ta’ Deċiżjoni tal-Kumitat Konġunt taż-ŻEE (mehmuż mad-Deċiżjoni tal-Kunsill proposta) għandu l-għan li jemenda l-Anness IX (Servizzi Finanzjarji) tal-Ftehim ŻEE sabiex jinkorpora r-Regolament dwar ir-Rekwiżiti ta' Kapital (UE) Nru 575/2013 u d-Direttiva 2013/36/UE
                     1
                   fil-Ftehim ŻEE.

                  L-adattamenti li jidhru fl-abbozzi tad-Deċiżjoni annessa tal-Kumitat Konġunt taż-ŻEE jmorru lil hinn minn dak li jista’ jitqies bħala sempliċement adattamenti tekniċi fis-sens tar-Regolament tal-Kunsill Nru 2894/94. Il-pożizzjoni tal-Unjoni għandha għalhekk tiġi stabbilita mill-Kunsill.

               •Konsistenza mad-dispożizzjonijiet eżistenti ta’ politika fil-qasam ta’ politika

                  L-abbozz anness tad-Deċiżjoni tal-Kumitat Konġunt taż-ŻEE jestendi l-politika diġà eżistenti tal-UE għall-Istati taż-ŻEE-EFTA (in-Norveġja, l-Iżlanda, u l-Liechtenstein).

               •Konsistenza ma’ politiki oħra tal-Unjoni

                  L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tiegħu fil-Ftehim ŻEE issir f’konformità mal-objettivi u l-prinċipji ta’ dan il-Ftehim li huma maħsuba għall-istabbiliment ta’ Żona Ekonomika Ewropea dinamika u omoġena, ibbażata fuq regoli komuni u kundizzjonijiet ugwali ta’ kompetizzjoni.

               2.BAŻI LEGALI, SUSSIDJARJETÀ U PROPORZJONALITÀ

               •Bażi ġuridika

                  Il-leġiżlazzjoni li se tiġi inkorporata fil-Ftehim ŻEE hija bbażata fuq l-Artikolu 114 tat-Trattat dwar il-Funzjonament tal-Unjoni Ewropea.

                  L-Artikolu 1(3) tar-Regolament tal-Kunsill (KE) Nru 2894/94 dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni dwar Deċiżjonijiet bħal dawn, fuq proposta mill-Kummissjoni.

                  Is-SEAE flimkien mas-servizzi tal-Kummissjoni jibgħat l-abbozz tad-Deċiżjonijiet tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Is-SEAE jittama li jkun fil-qagħda li jippreżentahom fil-Kumitat Konġunt taż-ŻEE kemm jista’ jkun malajr.

               •Sussidjarjetà (għall-kompetenza mhux esklużiva)

                  Il-proposta hija konformi mal-prinċipju tas-sussidjarjetà għar-raġuni li ġejja.

                  L-objettiv ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni.

                  Il-proċess tal-inkorporazzjoni tal-acquis tal-UE fil-Ftehim ŻEE jsir f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed.

               •Proporzjonalità

                  F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-objettiv tagħha.

               •Għażla tal-istrument

                  F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE jenħtieġ li jiżgura l-implimentazzjoni u l-operat effettivi tal-Ftehim ŻEE. Għal dan l-għan, jenħtieġ li jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

                  Mhux applikabbli

               4.IMPLIKAZZJONIJIET BAĠITARJI

                  Ma hemm l-ebda implikazzjonijiet baġitarji mistennija bħala riżultat tal-inkorporazzjoni tar-Regolament imsemmi hawn fuq fil-Ftehim ŻEE.

               5.ELEMENTI OĦRA

               •Spjegazzjoni fid-dettal tad-dispożizzjonijiet speċifiċi tal-proposta

               Valutazzjoni prudenzjali ta’ akkwirenti proposti mhux residenti (Dikjarazzjoni konġunta mehmuża mad-Deċiżjoni tal-Kumitat Konġunt) b’rabta mad-Direttiva 2013/36/UE

               Il-Ftehim ŻEE, fil-prinċipju mhuwiex maħsub biex jirregola r-relazzjonijiet tal-Partijiet Kontraenti ma’ pajjiżi terzi (ara partikolarment is-16-il premessa tal-Preambolu tal-Ftehim ŻEE). Il-Ftehim ŻEE ma tipprevedix il-liberalizzazzjoni tal-flussi tal-kapital jew jagħti drittijiet fir-rigward tal-libertà tal-istabbiliment jew il-parteċipazzjoni fil-kapital ta’ ditti fir-rigward ta’ dawk li mhumiex residenti (ara l-Artikoli 31 u 34, 40 u 124 taż-ŻEE).

               Id-Dikjarazzjoni Konġunta mehmuża mad-Deċiżjoni tal-Kumitat Konġunt konsegwentement tiddikjara li l-Partijiet Kontraenti jikkondividu l-fehim li l-inkorporazzjoni tad-Direttiva 2013/36/UE fil-Ftehim ŻEE hija mingħajr preġudizzju għar-regoli nazzjonali ta’ applikazzjoni ġenerali li jirrigwardaw l-iskrinjar għas-sigurtà jew l-ordni pubbliku ta’ investiment dirett barrani.

               Eżenzjoni ta’ ċerti istituzzjonijiet ta’ kreditu pubbliku tal-Iżlanda (l-adattament (e) b’rabta mad-Direttiva 2013/36/UE)

               L-Artikolu 2(5) tas-CRD IV jeżenta ċerti istituzzjonijiet pubbliċi mill-kamp ta’ applikazzjoni tad-Direttiva. Skont din id-dispożizzjoni tliet istituzzjonijiet Iżlandiżi għandhom jiġu eżentati mis-CRD IV.

               Byggðastofnun (l-Istitut għall-Iżvilupp Reġjonali tal-Iżlanda) huwa istituzzjoni indipendenti, proprjetà tal-istat Iżlandiż. Il-funzjoni ewlenija tiegħu huwa li jikkontribwixxi għall-iżvilupp reġjonali permezz tal-implimentazzjoni tal-istrateġiji reġjonali tal-gvern. L-operazzjonijiet tiegħu għandhom l-għan li jsaħħu l-insedjamenti f’żoni rurali permezz tal-appoġġ ta’ proġetti vijabbli u fit-tul abbażi ta’ bażijiet ekonomiċi differenti. L-Istitut jappoġġja u jsaħħaħ l-iżvilupp lokali permezz tal-forniment ta’ kreditu u forom oħra ta’ appoġġ finanzjarju, bl-għan li jittejbu l-kundizzjonijiet ekonomiċi u tal-għajxien, b’mod partikolari dawk ir-reġjuni mhedda mid-depopolazzjoni. L-Istitut jipprovdi appoġġ finanzjarju addizzjonali permezz ta’ self b’kundizzjonijiet għal kumpaniji, l-individwi u l-muniċipalitajiet li jippermetti l-parteċipazzjoni fl-iżvilupp ekonomiku ġenerali u jistimula l-innovazzjoni. L-obbligi tal-Istitut huma ggarantiti mill-istat tal-Iżlanda.Íbúðalánasjóður huwa s-suċċessur ta’ Byggingarsjóðir ríkisins, li kien eżentat mill-kamp ta’ applikazzjoni tad-Direttiva 2006/48/KE, skont il-punt 14 (a) tal-Anness IX taż-ŻEE.

               Lánasjóður sveitarfélaga ohf. hija istituzzjoni ta’ kreditu bi skop speċjali. Is-sjieda tal-istituzzjoni huwa ristrett bil-liġi għall-muniċipalitajiet (bħalissa 75 muniċipalità jikkondividu s-sjieda). L-iskop tal-istituzzjoni huwa limitat bil-liġi biex jipprovdi kreditu għall-muniċipalitajiet u l-istituzzjonijiet bi sjieda unika, u fir-rigward ta’ investimenti li għandhom firxa wiesgħa ta’ tifsira ekonomika biss. L-istituzzjoni hija analoga għal KommuneKredit fid-Danimarka, li hija eżentata mis-CRD IV skont il-punt 5 tal-Artikolu 2(5).

               Trattament nazzjonali għal fergħat ta’ pajjiżi terzi u koperazzjoni ma’ awtoritajiet ta’ pajjiżi terzi (l-adattamenti (g) u (h) b’rabta mad-Direttiva 2013/36/UE)

               Skont l-Artikolu 47(3) tas-CRD IV, l-Unjoni tingħata l-kompetenza biex tikkonkludi ftehimiet ma’ pajjiżi terzi li jippermettu trattament ugwali lill-fergħat tal-istituzzjonijiet ta’ kreditu tagħhom fit-territorju tal-Unjoni.

               Fil-kuntest taż-ŻEE, il-Partijiet Kontraenti jaqblu li l-Ftehim ŻEE, fil-prinċipju mhuwiex maħsub biex jirregola r-relazzjonijiet tagħhom ma’ pajjiżi terzi (ara partikolarment is-16-il premessa tal-Preambolu għall-Ftehim ŻEE). Billi jinkorporaw is-CRD IV fil-Ftehim ŻEE, l-Istati tal-EFTA ma jittrasferixxux kwalunkwe kompetenza lill-Unjoni f’dak li jirrigwarda n-negozjati għall-aċċess tas-suq għal fergħat tal-pajjiżi terzi. L-adattament (g) għalhekk jeżenta l-Artikolu 47(3) fir-rigward tal-Istati tal-EFTA, u jispeċifika li l-Istati tal-EFTA jistgħu jikkonkludu ftehimiet bilaterali ma’ pajjiżi terzi rigward l-aċċess għas-suq għal fergħat.

               Madankollu, sabiex jippromwovi l-konverġenza f’politika ta’ pajjiż terz bejn l-Unjoni u l-Istati tal-EFTA, l-adattament (g) jistipula wkoll li l-Partijiet Kontraenti għall-Ftehim ŻEE jinfurmaw u jikkonsultaw lil xulxin dwar in-negozjati ta’ ftehimiet ma’ pajjiżi terzi fil-qafas tal-Kumitat Konġunt taż-ŻEE.

               L-adattament (g) huwa mmudellat fuq soluzzjonijiet maqbula bejn l-Unjoni u l-Istati tal-EFTA skont ir-reġimi ta’ Solvibbiltà II u l-MiFID (ara l-punt 1(d) u (e) u l-punt 31ba(b) tal-Anness IX tal-Ftehim ŻEE).

               L-Artikolu 48 tas-CRD IV jinkludi r-regoli tal-konklużjoni tal-ftehimiet superviżorji fuq bażi konsolidata bejn l-Unjoni u pajjiżi terzi. Dawn il-ftehimiet iridu jipprevedu l-possibbiltà għal superviżuri ta’ pajjiżi terzi biex jiksbu informazzjoni mill-awtoritajiet kompetenti jew settorjali nazzjonali tal-UE (national competent authorities, NCAs) u l-Awtorità Bankarja Ewropea (European Banking Authority , EBA) biex jiġbru l-informazzjoni li tkun waslet għand l-awtoritajiet nazzjonali kompetenti tal-UE minn awtoritajiet ta’ sorveljanza ta’ pajjiżi terzi. Peress li l-Unjoni Ewropea ma tistax tikkonkludi ftehimiet li jikkommettu lill-NCAs tal-EFTA biex jgħaddu informazzjoni lil awtoritajiet ta’ sorveljanza ta’ pajjiżi terzi, l-adattament (h) jeskludi l-applikazzjoni tal-Artikolu 48 tas-CRD IV (bl-istess mod għas-soluzzjoni miftiehma fir-rigward tal-Artikolu 75(2) u (3) EMIR, ara l-punt 31bc(zc) tal-Anness IX tal-Ftehim ŻEE).

               Sabiex jiġi permess it-trasferiment ta’ informazzjoni li tkun waslet għand l-NCAs tal-EFTA minn awtoritajiet ta’ sorveljanza ta’ pajjiżi terzi lill-EBA, meta dan ikun meħtieġ sabiex jitwettqu l-kompiti tekniċi tal-EBA fir-rigward tal-Istati tal-EFTA, l-adattament (h) jipprevedi wkoll li l-Istati tal-EFTA jagħmlu ħilithom biex jinkludu klawsoli fil-ftehimiet ta’ sorveljanza li jippermettu lill-NCAs tagħhom biex jgħaddu informazzjoni rilevanti lill-EBA.

               Riżerva ta’ leġiżlazzjoni futura tal-Unjoni (l-adattamenti (k) u (o) b’rabta mad-Direttiva 2013/36/UE)

               F’konformità mal-Artikolu 7 tal-Ftehim ŻEE, l-atti li ġew inkorporati fil-Ftehim ŻEE biss huma vinkolanti għall-Istati tal-EFTA taż-ŻEE. Għalhekk, l-adattament (k) jallinja t-test tal-Artikolu 89(5) tas-CRD IV biex jirrifletti li, fil-kuntest taż-ŻEE, l-Artikolu 89 għandu jieqaf japplika biss meta leġiżlazzjoni ġdida tal-Unjoni rigward l-obbligi tad-divulgazzjoni ssir applikabbli fiż-ŻEE.

               Bl-istess mod, l-adattament (o) jaġġusta t-test tal-Artikolu 151(1) biex jirrifletti li l-miżuri tranżizzjonali li jinsabu fil-Kapitolu 1 tat-Titolu XI tas-CRD IV japplikaw biss sakemm Deċiżjoni tal-Kumitat Konġunt taż-ŻEE li tinkorpora l-att delegat adottat skont l-Artikolu 460 tar-Regolament (UE) Nru 575/2013 issir applikabbli.

               Kompetenza biex jiġu awtorizzati riżervi ta’ kapital għal riskju sistemiku (l-adattament (n) b’rabta mad-Direttiva 2013/36/UE)

               Skont l-Artikolu 133(14) tas-CRD IV, f’ċerti każijiet l-NCAs iridu jistennew l-opinjoni tal-Kummissjoni qabel ma jiġu adottati l-miżuri li jiffissaw jew jimmodifikaw riżervi ta’ kapital għal riskju sistemiku. Meta l-opinjoni tkun negattiva, dawn l-NCAs għandhom jew jikkonformaw mal-opinjoni, jew jispjegaw ir-raġunijiet tagħhom għaliex ma jkunux għamlu dan.

               Skont l-Artikolu 133(15) tas-CRD IV, meta l-Kummissjoni tkun sodisfatta li r-riżerva għal riskju sistemiku ma jinvolvix effetti negattivi sproporzjonati fuq is-sistema finanzjarja ta’ Stati Membri oħra jew tal-Unjoni u abbażi ta’ opinjoni mill-Bord Ewropew dwar ir-Riskju Sistemiku (BERS), għandha tadotta att ta’ implimentazzjoni li jawtorizza lill-NCA tadotta r-riżerva għal riskju sistemiku. L-EBA tista’ tissottometti wkoll opinjoni lill-Kummissjoni.

               Skont it-twaqqif tas-sistema il-punti 31f u 31g tal-Anness IX taż-ŻEE, il-BERS u l-EBA jistgħu joħorġu rakkomandazzjonijiet dwar sitwazzjonijiet li jseħħu fl-Istati tal-EFTA, u l-EBA tista’ twettaq ukoll medjazzjoni mhux vinkolanti skont l-Artikolu 19 tar-Regolament tal-EBA f’diżgwid li jinvolvi Stat tal-EFTA. Il-kompetenza li jiġu adottati deċiżjonijiet vinkolanti fil-pilastru tal-EFTA skont l-Artikolu 19 tal-EBA hija f’idejn l-Awtorità ta’ Sorveljanza tal-EFTA.

               Madankollu, skont il-paragrafu 4(d) tal-Protokoll 1 tal-Ftehim ŻEE, il-funzjonijiet tal-Kummissjoni fil-kuntest ta’ proċeduri għal verifika jew approvazzjoni tal-konformità ta’ azzjonijiet meħuda mill-Istati tal-EFTA mar-regoli li jinsabu fil-Ftehim ŻEE jridu jsiru minn entità fil-pilastru tal-EFTA. Meta jitqiesu l-importanza u l-kumplessità ta’ deċiżjonijiet rigward ir-riżervi għal riskju sistemiku, fir-rigward tal-Istati tal-EFTA, din il-kompetenza għandha tkun f’idejn il-Kumitat Permanenti tal-Istati tal-EFTA.

               L-adattament (n) għalhekk jistabbilixxi l-kompetenza tal-Kumitat Permanenti tal-Istati tal-EFTA rigward il-ħruġ ta’ opinjonijiet jew rakkomandazzjonijiet għal raġunijiet ta’ ċarezza (minħabba li dawn is-setgħat mhumiex allokati b’mod ċar fit-test tal-paragrafu 4(d) tal-Protokoll 1 tal-Ftehim ŻEE), filwaqt li jiġi żgurat ukoll li l-BERS u l-EBA jenħtieġ li jikkomunikaw il-valutazzjonijiet tagħhom skont il-paragrafu 14 u 15 tal-Artikolu 133 tas-CRD IV, fejn rilevanti, lil dak il-Kumitat Permanenti.

               Definizzjoni ta’ “proprjetà residenzjali” fin-Norveġja (l-adattament (e) tar-Regolament (UE) Nru 575/2013)

               Koperattivi ta’ binjiet residenzjali huma arranġamenti ta’ abitazzjoni komuni fin-Norveġja. L-azzjonisti jakkwistaw sehem f’koperattiva li għandha s-sjieda jew tikkontrolla l-binja (binjiet) u l-proprjetà li jgħixu fihom. Kull azzjonist ikun intitolat li jokkupa unità ta’ abitazzjoni speċifika.

               Protezzjoni ta’ kreditur marbuta ma’ appartamenti f’koperattiva residenzjali fin-Norveġja hija ġeneralment interpretata bħala ekwivalenti għal parteċipazzjoni diretta. Madankollu, għal raġunijiet ta’ ċertezza legali, jenħtieġ li jiġi ċċarat li d-dritt li wieħed jgħix f’appartament f’koperattivi residenzjali fin-Norveġja ikun inkluż fid-definizzjoni ta’ “proprjetà immobbli residenzjali” fis-CRR. Għalhekk, l-adattament (e) jaġġusta t-test tal-Artikolu 4(1)(75) li jikkonċerna l-Iżvezja, li jinkludu s-sitwazzjoni Norveġiża.

               Kompetenza tal-Kummissjoni li taċċetta limiti għal skoperturi kbar, u tal-Kunsill li jawtorizza miżuri nazzjonali aktar stretti f’każ ta’ riskju makroprudenzjali jew sistemiku (l-adattamenti (i) u (j) b’rabta mar-Regolament (UE) Nru 575/2013)

               Skont l-Artikolu 395 tas-CRR, f’ċerti każijiet l-NCAs iridu jiksbu l-approvazzjoni tal-Kummissjoni qabel ma jadottaw il-miżuri strutturali li jirrikjedu lill-istituzzjonijiet ta’ kreditu awtorizzati f’dak l-Istat Membru li jnaqqsu l-iskoperturi tagħhom għal entitajiet legali differenti. Abbażi ta’ opinjoni mill-EBA, il-Kummissjoni tista’ tirrifjuta miżura nazzjonali biss meta din tinvolvi effetti negattivi sproporzjonati fuq is-sistema finanzjarja ta’ Stati Membri oħrajn jew tal-Unjoni.

               Skont l-Artikolu 458 tas-CRR, f’ċerti każijiet l-Istati Membri jridu jkunu awtorizzati mill-Kunsill qabel ma jadottaw ċerti miżuri nazzjonali aktar stretti mmirati biex jikkontrobattu r-riskju makroprudenzjali u sistemiku ta’ konsegwenza għas-sistema finanzjarja nazzjonali u l-ekonomija reali. Il-Kummissjoni hija fdata biex tipproponi abbozz ta’ miżura lill-Kunsill biex tawtorizza jew tiċħad il-miżura nazzjonali. Il-Kunsill għandu jirrifjuta l-miżuri nazzjonali biss f’numru limitat ta’ ċirkostanzi, b’kunsiderazzjoni għall-opinjonijiet mill-BERS u l-EBA. Stati Membri oħra jistgħu jirrikonoxxu l-miżuri nazzjonali adottati skont l-Artikolu 458 tas-CRR u japplikawhom għal fergħat li jinsabu ġewwa l-Istat Membru awtorizzat.

               Fl-ambitu tas-sistema stabbilita mill-punti 31f u 31g tal-Anness IX taż-ŻEE, il-BERS u l-EBA jistgħu joħorġu opinjonijiet dwar is-sitwazzjonijiet li jseħħu fl-Istati tal-EFTA.

               Madankollu, skont il-paragrafu 4(d) tal-Protokoll 1 għall-Ftehim ŻEE, il-funzjonijiet tal-Kummissjoni fil-kuntest ta’ proċeduri għal verifika jew approvazzjoni tal-konformità ta’ azzjonijiet meħuda mill-Istati tal-EFTA mar-regoli li jinsabu fil-Ftehim ŻEE jridu jsiru minn entità fil-pilastru tal-EFTA. Meta jitqiesu l-importanza u l-kumplessità ta’ deċiżjonijiet rigward miżuri strutturali li jillimitaw skoperturi kbar skont l-Artikolu 395, din il-kompetenza għandha, fir-rigward tal-Istati tal-EFTA, tkun f’idejn il-Kumitat Permanenti tal-Istati tal-EFTA.

               Bl-istess mod, il-funzjonijiet mogħtija lill-Kunsill skont l-Artikolu 458 tas-CRR għandhom jiġu eżerċitati, fir-rigward tal-Istati tal-EFTA, mill-Kumitat Permanenti tal-Istati tal-EFTA. Madankollu, din id-deċiżjoni għandha tiġi bbażata fuq proposta mill-Awtorità ta’ Sorveljanza tal-EFTA, li tirrifletti l-qafas applikabbli fl-UE.

               Għall-finijiet ta’ ċarezza, l-adattamenti (i) (ii) u (j) (ii) għalhekk jistabbilixxu l-kompetenza tal-Kumitat Permanenti tal-Istati tal-EFTA biex jieħu tali deċiżjonijiet (peress li dawn is-setgħat ma jkunux allokati b’mod ċar, fil-pilastru tal-EFTA, mill-paragrafu 4(d) tal-Protokoll 1 tal-Ftehim ŻEE), filwaqt li jiżguraw ukoll li l-EBA u, fejn ikun rilevanti, il-BERS, jenħtieġ li jikkomunikaw il-valutazzjonijiet tagħhom skont l-Artikoli 395(8) jew 458(4) tas-CRR lill-Kumitat Permanenti tal-Istati tal-EFTA (l-adattamenti (i)(iii) u (j)(iii)).

               Applikazzjoni tad-dispożizzjonijiet tranżitorji fuq ir-rekwiżit minimu ta’ Basel I (il-premessa 6 tal-preambolu b’rabta mar-Regolament (UE) Nru 575/2013)

               L-Artikolu 500 tas-CRR jimplimenta l-hekk imsejjaħ “rekwiżit minimu ta’ Basel I”, li ġie stabbilit fil-parti 2-1-C (il-paragrafi 45 sa 47) tal-Ftehim ta’ Basel II. L-Artikolu skada fi tmiem l-2017. L-Artikolu 152 tad-Direttiva 2006/48/KE, li tkompla fl-Artikolu 500 tar-Regolament (UE) Nru 575/2013, illimita l-potenzjal għal tnaqqis mhux ġustifikat f’fondi proprji mill-użu ta’ mudelli interni. Anki jekk l-Artikolu 500 ikun skada, l-awtorità kompetenti xorta trid tindirizza r-riskju tal-mudell.

               Kif jitfakkar fil-premessa 6 tal-preambolu, il-qafas jinkludi diversi dispożizzjonijiet li jippermettu li l-awtoritajiet kompetenti jindirizzaw l-istess kwistjoni, inkluż permezz ta’ miżuri biex jilqgħu kontra t-tnaqqis mhux ġustifikat tal-ammonti ta’ skopertura ponderati għar-riskju u li jimponu marġnijiet prudenti ta’ konservatiżmu fil-kalibrazzjoni ta’ mudelli interni.

               2019/0018 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar emenda għall-Anness IX (Servizzi Finanzjarji) tal-Ftehim ŻEE.

                  [Ir-Regolament (UE) Nru 575/2013 dwar ir-Rekwiżiti ta' Kapital (CRR) u d-Direttiva 2013/36/UE (CRD IV)]

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea,
                  2
                u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  3
                ("il-Ftehim ŻEE") daħal fis-seħħ fl-1 ta’ Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, inter alia, l-Anness IX tal-Ftehim ŻEE li fih dispożizzjonijiet dwar is-servizzi finanzjarji.

               (3)Ir-Regolament (UE) Nru 575/2013 tal-Parlament Ewropew u tal-Kunsill
                  4
                u d-Direttiva 2013/36/UE tal-Parlament Ewropew u tal-Kunsill
                  5
                għandhom jiġu inkorporati fil-Ftehim ŻEE.

               (4)Għalhekk, l-Anness IX tal-Ftehim ŻEE jenħtieġ li jiġi emendat skont dan.

               (5)Għaldaqstant jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta’ deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fil-Kumitat Konġunt taż-ŻEE dwar l-emenda proposta għall-Anness IX (Servizzi Finanzjarji) tal-Ftehim ŻEE għandha tkun ibbażata fuq l-abbozz ta’ deċiżjoni tal-Kumitat Konġunt taż-ŻEE mehmuż ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012, kif rettifikat minn ĠU L 208, 2.8.2013, p. 68 u ĠU L 321, 30.11.2013, p. 6.Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE, kif rettifikata minn ĠU L 208, 2.8.2013, p. 73.

                     (2)

                        ĠU L 305, 30.11.1994, p. 6.

                     (3)

                        ĠU L 1, 3.1.1994, p. 3.

                     (4)

                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1), kif rettifikat minn ĠU L 208, 2.8.2013, p. 68, ĠU L 321, 30.11.2013, p. 6 u ĠU L 20, 25.1.2017, p. 2.

                     (5)

                        Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338), kif rettifikata minn ĠU L 208, 2.8.2013, p. 73 u ĠU L 20, 25.1.2017, p. 1.

    ---documentbreak---

               IL-KUMMISSJONI EWROPEA
            Brussell, 4.2.2019
            COM(2019) 39 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda għall-Anness IX (Servizzi Finanzjarji) tal-Ftehim ŻEE[Ir-Regolament (UE) Nru 575/2013 dwar ir-Rekwiżiti ta' Kapital (CRR) u d-Direttiva 2013/36/UE (CRD IV)]

               ANNESS

               DEĊIŻJONI TAL-KUMITAT KONĠUNT TAŻ-ŻEE
                  Nru

               ta’

               li temenda l-Anness IX (Servizzi Finanzjarji) tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,

               Billi:

               (1)Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012
                  1
                kif rettifikat minn ĠU L 208, 2.8.2013, p. 68, ĠU L 321, 30.11.2013, p. 6 u ĠU L 20, 25.1.2017, p. 2 għandu jiġi inkorporat fil-Ftehim ŻEE.

               (2)Ir-Regolament (UE) 2017/2395 tal-Parlament Ewropew u tal-Kunsill tat-12 ta’ Diċembru 2017 li jemenda r-Regolament (UE) Nru 575/2013 fir-rigward ta’ arranġamenti transizzjonali biex jittaffa l-impatt tal-introduzzjoni tal-IFRS 9 fuq il-fondi proprji u għat-trattament tal-iskoperturi l-kbar ta’ ċerti skoperturi fis-settur pubbliku denominati fil-munita domestika ta’ kwalunkwe Stat Membru
                  2
               , għandu jiġi inkorporat fil-Ftehim ŻEE.

               (3)Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE
                  3
               , kf rettifikata minn ĠU L 208, 2.8.2013, p. 73 u ĠU L 20, 25.1.2017, p. 1 għandha tiġi inkorporata fil-Ftehim ŻEE.

               (4)Ir-Regolament (UE) Nru 575/2013 u d-Direttiva 2013/36/UE jirreferu għal “istituzzjonijiet prinċipali tal-UE”, “kumpaniji azzjonarji finanzjarji omm tal-UE” u “kumpaniji azzjonarji finanzjarji mħallta omm tal-UE”, li fil-kuntest tal-Ftehim ŻEE huma mifhuma bħala li jirreferu għal entitajiet li jissodisfaw id-definizzjonijiet rilevanti stabbiliti fir-Regolament li huma stabbiliti f’Parti Kontraenti taż-ŻEE u li mhumiex sussidjarji ta’ istituzzjoni oħra mwaqqfa fi kwalunkwe Parti Kontraenti oħra taż-ŻEE.

               (5)Id-Direttiva 2013/36/UE tħassar id-Direttivi 2006/48/KE
                  4
                u 2006/49/KE
                  5
                tal-Parlament Ewropew u tal-Kunsill, li huma inkorporati fil-Ftehim ŻEE u li konsegwentement għandhom jitħassru skont il-Ftehim ŻEE.

               (6)Il-potenzjal għal tnaqqis mhux ġustifikat fir-rekwiżiti ta’ fondi proprji u l-użu ta’ mudelli interni ġie limitat inter alia mil-leġiżlazzjoni nazzjonali li timplimenta l-Artikolu 152 tad-Direttiva 2006/48/KE, li, minn tmiem l-2017 ġie sostitwit bl-Artikolu 500 tar-Regolament (UE) Nru 575/2013. Madanakollu, għad hemm diversi dispożizzjonijiet oħra fir-Regolament (UE) Nru 575/2013 u d-Direttiva 2013/36/UE li jippermettu lill-awtoritajiet kompetenti biex jindirizzaw l-istess kwistjoni, inkluża l-possibbiltà għal miżuri biex jilqgħu kontra tnaqqis mhux ġustifikat tal-ammonti ta’ skopertura ponderati għar-riskju, ara pereżempju l-Artikolu 104 tad-Direttiva 2013/36/UE, u biex timponi marġnijiet prudenti ta’ konservatiżmu fil-kalibrazzjoni ta’ mudelli interni, ara pereżempju l-Artikolu 144 tar-Regolament (UE) Nru 575/2013 u l-Artikolu 101 tad-Direttiva 2013/36/UE.

               (7)Għalhekk, l-Anness IX tal-Ftehim ŻEE jenħtieġ li jiġi emendat skont dan,

               ADOTTA DIN ID-DEĊIŻJONI:

               Artikolu 1

               L-Anness XI tal-Ftehim ŻEE għandu jiġi emendat kif ġej:

               1.It-test tal-punt 14 (id-Direttiva 2006/48/KE tal-Parlament Ewropew u tal-Kunsill) jinbidel b’dan li ġej:

               32013 L 0036: Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338), kif rettifikata minn ĠU L 208, 2.8.2013, p. 73 u ĠU L 20, 25.1.2017, p. 1.

               Id-dispożizzjonijiet tad-Direttiva għandhom, għall-finijiet ta’ dan il-Ftehim, jinqraw bl-adattamenti li ġejjin:

               (a)Minkejja d-dispożizzjonijiet tal-Protokoll 1 ta’ dan il-Ftehim, u sakemm mhux previst mod ieħor f’dan il-Ftehim, it-termini “Stat Membru/i” u “awtoritajiet kompetenti” għandhom jinftiehmu li jinkludu, apparti t-tifsira tagħhom fir-Regolament, l-Istati tal-EFTA u l-awtoritajiet kompetenti tagħhom, rispettivament;

               (b)Referenzi għall-“membri tas-SEBĊ” jew għal “banek ċentrali” għandhom jinftiehmu li jinkludu, apparti t-tifsira tagħhom fir-Regolament, il-banek ċentrali nazzjonali tal-Istati tal-EFTA.

               (c)Referenzi għal atti oħrajn fid-Direttiva għandhom japplikaw sal-punt u l-mod li dawk l-atti jiġu inkorporati f’dan il-Ftehim.

               (d)Referenzi għas-setgħat tal-EBA skont l-Artikolu 19 tar-Regolament (UE) Nru 1093/2010 tal-Parlament Ewropew u tal-Kunsill rigward id-Direttiva jinftiehmu bħala li jirreferu, fil-każijiet previsti fil-punt 31 g ta' dan l-Anness u f’konformità miegħu, għas-setgħat tal-Awtorità ta’ Sorveljanza tal-EFTA fir-rigward tal-Istati tal-EFTA.

               (e)Fl-Artikolu 2(5), għandhom jiddaħħlu l-punti li ġejjin:

               “(11a)Fl-Iżlanda, għal ‘Byggðastofnun’, għal ‘Íbúðalánasjóður’ u għal ‘Lánasjóður sveitarfélaga ohf.’;”

               (f)Fl-Artikolu 6, jiddaħħal is-subparagrafu li ġej (a):

               “L-awtoritajiet kompetenti tal-Istati tal-EFTA jikkoperaw b’fiduċja u rispett reċiproku sħiħ, b’mod partikolari meta jiżguraw il-fluss ta’ informazzjoni xierqa u affidabbli bejnhom u l-partijiet tas-SESF u mal-Awtorità ta’ Sorveljanza tal-EFTA. L-awtoritajiet kompetenti tal-Istati Membri tal-UE għandhom jikkoperaw mal-awtoritajiet kompetenti tal-Istati tal-EFTA bl-istess mod.”

               (g)L-Artikolu 47(3) ma għandux japplika fl-Istati tal-EFTA. Permezz ta’ ftehimiet konklużi ma’ pajjiż terz wieħed jew aktar, l-Unjoni tista’ tiftiehem li tapplika d-dispożizzjonijiet li jagħtu lil fergħat ta’ istituzzjoni ta’ kreditu li jkollha l-uffiċċju prinċipali tagħha f’pajjiż terz trattament ugwali fit-territorju tal-Istat tal-EFTA.

               Il-Partijiet Kontraenti għandhom jinfurmaw u jikkonsultaw lil xulxin qabel ma jiġu konklużi l-ftehimiet ma’ pajjiżi terzi abbażi tal-Artikolu 47(3) jew l-ewwel paragrafu ta’ dan il-punt, skont kif ikun il-każ.

               Kull meta l-Unjoni Ewropea tinnegozja ma’ pajjiż terz wieħed jew aktar rigward il-konklużjoni ta’ ftehim abbażi tal-Artikolu 47(3), u ftehim bħal dan għandu l-għan li jiġi akkwistat trattament nazzjonali jew aċċess effettiv għas-suq għall-fergħat tal-istituzzjonijiet ta’ kreditu li jkollhom l-uffiċċju prinċipali tagħhom fi Stat Membru tal-Unjoni Ewropea fil-pajjiżi terzi kkonċernati, l-Unjoni Ewropea għandha tagħmel ħilitha biex tikseb l-istess trattament għall-fergħat tal-istituzzjonijiet ta’ kreditu li jkollhom l-uffiċċju prinċipali tagħhom fi Stat tal-EFTA.

               (h)L-Artikolu 48 ma japplikax. Meta Stat tal-EFTA jikkonkludi ftehim ma’ pajjiż terz wieħed jew aktar rigward il-mezzi tal-eżerċizzju ta’ superviżjoni fuq bażi kkonsolidata fuq l-istituzzjonijiet li l-impriżi omm tagħhom ikollhom l-uffiċċju prinċipali f’pajjiż terz u l-istituzzjonijiet li jinsabu f’pajjiżi terzi li l-impriżi omm tagħhom, sew jekk ikunu istituzzjonijiet, kumpaniji azzjonarji finanzjarji jew kumpaniji azzjonarji finanzjarji mħallta, ikollhom l-uffiċċji prinċipali tagħhom f’dak l-Istat tal-EFTA, dak il-ftehim għandu jiżgura li l-EBA tkun tista’ tikseb mingħand l-awtorità kompetenti ta’ dak l-Istat tal-EFTA informazzjoni li tkun waslet mill-awtoritajiet nazzjonali ta’ pajjiżi terzi skont l-Artikolu 35 tar-Regolament (UE) Nru 1093/2010.

               (i)Fl-Artikolu 53(2), il-kliem “jew, skont il-każ, l-Awtorità ta’ Sorveljanza tal-EFTA” għandu jiddaħħal qabel il-kliem “skont din id-Direttiva”.

               (j)Fl-Artikolu 58(1)(d), il-kliem “jew, skont il-każ, l-Awtorità ta’ Sorveljanza tal-EFTA” għandu jiddaħħal wara l-kelma “ESMA”.

               (k)Fl-Artikolu 89(5), il-kliem “atti leġiżlattivi futuri tal-Unjoni għal obbligi ta’ żvelar” għandu jiġi sostitwit bil-kliem “atti leġiżlattivi futuri applikabbli skont il-Ftehim ŻEE jipprevedu għal obbligi ta’ żvelar li”.

               (l)Fl-Artikolu 114(1), fir-rigward tal-Liechtenstein, il-kliem “bank ċentrali tas-SEBĊ” għandu jiġi sostitwit bil-kliem “l-awtorità kompetenti”.

               (m)Fit-tieni subparagrafu tal-Artikolu 117(1), il-kliem “jew l-Awtorità ta’ Sorveljanza tal-EFTA, skont kif ikun il-każ,” jiddaħħal wara l-kelma “EBA”.

               (n)Fl-Artikoli 133(14) u (15), il-kliem “jew rigward l-lstati tal-EFTA, il-Kumitat Permanenti tal-Istati tal-EFTA” għandu jiddaħħal wara l-kelma “il-Kummissjoni”.

               (o)Fl-Artikolu 151(1), fir-rigward tal-Istati tal-EFTA, il-kliem “deċiżjoni tal-Kumitat Konġunt taż-ŻEE li tinkludi” jiddaħħal wara l-kliem “f’konformità ma’’.

               2.Dan li ġej jiddaħħal wara l-punt 14 (id-Direttiva 2013/36/UE tal-Parlament Ewropew u tal-Kunsill):

               “14a.32013 R 0575: Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1), kif rettifikat minn ĠU L 208, 2.8.2013, p. 68, ĠU L 321, 30.11.2013, p. 6 u ĠU L 20, 25.1.2017, p. 2, kif emendat minn:

               -32017 R 2395: Ir-Regolament (UE) 2017/2395 tal-Parlament Ewropew u tal-Kunsill tat-12 ta’ Diċembru 2017 (ĠU L 345, 27.12.2017. p. 27).

               Id-dispożizzjonijiet tar-Regolament għandhom, għall-finijiet ta’ dan il-Ftehim, jinqraw bl-adattamenti li ġejjin:

               (a)Minkejja d-dispożizzjonijiet tal-Protokoll 1 ta’ dan il-Ftehim, u sakemm ma jkunx provdut mod ieħor f’dan il-Ftehim, it-termini “Stat Membru(i)” u “awtoritajiet kompetenti” għandhom jinftiehmu li jinkludu, apparti t-tifsira tagħhom fir-Regolament, l-Istati tal-EFTA u l-awtoritajiet kompetenti tagħhom, rispettivament.

               (b)Referenzi għall-“membri tas-SEBĊ” jew għal “banek ċentrali” għandhom jinftiehmu li jinkludu, apparti t-tifsira tagħhom fir-Regolament, il-banek ċentrali nazzjonali tal-Istati tal-EFTA.

               (c)Referenzi għal atti oħra fir-Regolament għandhom japplikaw sal-punt u fil-forma li dawk l-atti jkunu inkorporati f’dan il-Ftehim;

               (d)Referenzi għas-setgħat tal-EBA skont l-Artikolu 19 tar-Regolament (UE) Nru 1093/2010 tal-Parlament Ewropew u tal-Kunsill fir-Regolament jinftiehmu bħala li jirreferu, fil-każijiet previsti fil-punt 31g ta' dan l-Anness u f’konformità miegħu, għas-setgħat tal-Awtorità ta’ Sorveljanza tal-EFTA fir-rigward tal-Istati tal-EFTA.

               (e)F’punt (75) tal-Artikolu 4(1), il-kliem “in-Norveġja u” għandu jiddaħħal qabel il-kelma “l-Iżvezja”.

               (f)Fl-Artikolu 31(1)(b), fir-rigward tal-Istati tal-EFTA, il-kelma “il-Kummissjoni” għandha tinqara “l-Awtorità ta’ Sorveljanza tal-EFTA”.

               (g)F’paragrafi 1 u 2 tal-Artikolu 80, il-kliem “jew, fil-każ li  Stat tal-EFTA ikun ikkonċernat, l-Awtorità ta’ Sorveljanza tal-EFTA” għandhom jiddaħħlu wara l-kelma “il-Kummissjoni”.

               (h)Fl-Artikoli 329(4), 344(2), 352(6), 358(4) u 416(5), fir-rigward tal-Istati tal-EFTA, il-kliem “id-deċiżjonijiet tal-Kumitat Konġunt taż-ŻEE li jinkludu” għandu jiddaħħal wara l-kliem “dħul fis-seħħ”.

               (i)Fl-Artikolu 395:

               (i)fil-paragrafi 7 u 8, fir-rigward tal-Istati tal-EFTA, il-kelma “il-Kunsill” ma għandhiex tapplika;

               (ii)fir-rigward tal-Istati tal-EFTA, l-ewwel subparagrafu tal-paragrafu 8 għandu jinqara kif ġej:

               “Is-setgħa li tadotta deċiżjoni li taċċetta jew tirrifjuta l-miżura nazzjonali proposta msemmija fil-paragrafu 7 hija mogħtija lill-Kumitat Permanenti tal-Istati tal-EFTA.”

               (iii)L-ewwel sentenza tat-tieni subparagrafu tal-paragrafu 8 għandha tiġi mibdula bis-segwenti:

               “Fi żmien xahar mill-wasla tan-notifika msemmija fil-paragrafu 7, l-EBA għandha tipprovdi l-opinjoni tagħha dwar il-punti msemmija f’dak il-paragrafu lill-Kunsill, lill-Kummissjoni u lill-Istat Membru kkonċernat jew, fejn l-opinjoni tagħha tikkonċerna miżuri nazzjonali proposti minn Stat tal-EFTA, lill-Kumitat Permanenti tal-Istati tal-EFTA u lill-Istat tal-EFTA kkonċernat.”

               (j)Fl-Artikolu 458:

               (i)fir-rigward tal-Istati tal-EFTA, l-ewwel subparagrafu tal-paragrafu 2 għandu jinqara kif ġej:

               “Fejn l-awtorità determinata skont il-paragrafu 1 tidentifika tibdil fl-intensità tar-riskju makroprudenzjali jew sistemiku fis-sistema finanzjarja bil-potenzjal ta’ konsegwenzi negattivi serji għas-sistema finanzjarja u l-ekonomija reali fi Stat Membru speċifiku u li dik l-awtorità tqis li jkun aħjar li jiġu indirizzati permezz ta’ miżuri nazzjonali aktar stretti, hija għandha tinnotifika lill-Kumitat Permanenti tal-Istati tal-EFTA, lill-Awtorità ta’ Sorveljanza tal-EFTA, lill-BERS u lill-EBA b’dan il-fatt u tippreżenta evidenza kwantitattiva u kwalifikattiva rilevanti ta’ dawn kollha li ġejjin:

               (ii)fir-rigward tal-Istati tal-EFTA, l-ewwel subparagrafu tal-paragrafu 4 għandu jinqara kif ġej:

               “Is-setgħa biex jiġi adottat att ta’ implimentazzjoni li jirrifjuta l-abbozzi ta’ miżuri nazzjonali msemmija fil-punt (d) tal-paragrafu 2 tingħata lill-Kumitat Permanenti tal-Istati tal-EFTA, li jaġixxi fuq proposta mill-Awtorità ta’ Sorveljanza tal-EFTA.”;

               (iii)fit-tieni subparagrafu tal-paragrafu 4, għandu jiżdied dan li ġej:

               “Fejn l-opinjonijiet tagħhom jikkonċernaw abbozz ta’ miżuri nazzjonali ta’ Stat tal-EFTA, il-BERS u l-EBA għandhom jipprovdu l-opinjonijiet tagħhom lill-Kumitat Permanenti tal-Istati tal-EFTA, lill-Awtorità ta’ Sorveljanza tal-EFTA u lill-Istat tal-EFTA kkonċernat.”;

               (iv)fir-rigward tal-Istati tal-EFTA, it-tielet sat-tmien subparagrafi tal-paragrafu 4 għandhom jinqraw kif ġej:

               Filwaqt li jiġu kkunsidrati bl-aktar mod possibbli l-opinjonijiet imsemmija fit-tieni subparagrafu u jekk ikun hemm evidenza robusta, qawwija u dettaljata li l-miżura jkollha impatt negattiv fuq is-suq intern li jegħleb il-benefiċċji tal-istabbiltà finanzjarja li jirriżultaw fi tnaqqis tar-riskju makroprudenzjali jew sistemiku identifikat, l-Awtorità ta’ Sorveljanza tista’, fi żmien xahar, tipproponi lill-Kumitat Permanenti tal-Istati tal-EFTA biex jirrifjuta l-abbozz ta’ miżuri nazzjonali.

               Fin-nuqqas ta’ proposta tal-Awtorità ta’ Sorveljanza tal-EFTA f’dak il-perjodu ta’ xahar, l-Istat tal-EFTA konċernat jista’ b’mod immedjat jadotta l-abbozz ta’ miżuri nazzjonali għal perjodu ta’ mhux aktar minn sentejn jew sal-waqt meta r-riskju makroprudenzjali jew sistemiku ma jibqax jeżisti jekk dan iseħħ qabel.

               Il-Kumitat Permanenti tal-Istati tal-EFTA għandu jiddeċiedi dwar il-proposta mill-Awtorità ta’ Sorveljanza tal-EFTA fi żmien xahar wara l-wasla tal-proposta u jiddikjara r-raġunijiet għar-rifjut jew le tal-abbozz ta’ miżuri nazzjonali.

               Il-Kumitat Permanenti tal-Istati tal-EFTA għandu jirrifjuta l-abbozz ta’ miżuri nazzjonali biss jekk iqis li waħda jew iżjed mill-kundizzjonijiet li ġejjin ma jkunux ġew osservati:

               (a)il-bidliet fl-intensità tar-riskju makroprudenzjali jew sistemiku jkunu ta’ tali natura li jirrappreżentaw riskju għall-istabbiltà finanzjarja fil-livell nazzjonali;

               (b)l-Artikoli 124 u 164 ta’ dan ir-Regolament u l-Artikoli 101, 103, 104, 105, 133 u 136 tad-Direttiva 2013/36/UE ma jistgħux jindirizzaw b’mod adegwat ir-riskju makroprudenzjali jew sistemiku identifikat, b’kunsiderazzjoni tal-effettività relattiva ta’ dawk il-miżuri;

               (c)l-abbozz ta’ miżuri nazzjonali huma aktar adatti biex jindirizzaw ir-riskju makroprudenzjali jew sistemiku identifikat u ma jinvolvux effetti negattivi sproporzjonati fuq is-sistema finanzjarja kollha, jew partijiet minnha, f’Partijiet Kontraenti oħra jew fl-EEA kollha kemm hi, u b’hekk jiffurmaw jew joħolqu ostaklu għall-funzjonament tas-suq intern;

               (d)il-kwistjoni tikkonċerna biss Stat tal-EFTA wieħed; kif ukoll

               (e)ir-riskji ma jkunux diġà ġew indirizzati minn miżuri oħra f’dan ir-Regolament jew fid-Direttiva 2013/36/UE.

               Il-valutazzjoni tal-Kumitat Permanenti tal-Istati tal-EFTA għandha tqis l-opinjoni tal-BERS u l-EBA u għandha tkun ibbażata fuq l-evidenza ppreżentata f’konformità mal-paragrafu 2 mill-awtorità determinata skont paragrafu 1.

               Fin-nuqqas ta’ deċiżjoni tal-Kumitat Permanenti tal-Istati tal-EFTA li tirrifjuta l-abbozz tal-miżuri nazzjonali fi żmien xahar wara l-wasla tal-proposta mill-Awtorità ta’ Sorveljanza tal-EFTA, l-Istat tal-EFTA jista’ jadotta l-miżuri u japplikahom għal perjodu ta’ mhux aktar minn sentejn jew sal-waqt meta r-riskju makroprudenzjali jew sistemiku ma jibqax jeżisti jekk dan iseħħ qabel.”

               (v)fir-rigward tal-Istati tal-EFTA, il-paragrafu 6 jaqra kif ġej:

               “Fejn Stat tal-EFTA jirrikonoxxi l-miżuri stabbiliti skont dan l-Artikolu, huwa għandu jgħarraf lill-Kumitat Permanenti tal-Istati tal-EFTA, lill-Awtorità ta’ Sorveljanza tal-EFTA, lill-EBA, lill-BERS u lill-Parti Kontraenti għall-Ftehim ŻEE awtorizzata biex japplika l-miżuri.”

               (k)Fl-Artikolu 467(2), fir-rigward tal-Istati tal-EFTA, il-kliem “il-Kummissjoni adottat regolament” għandu jaqra “id-dħul fis-seħħ ta’ deċiżjoni tal-Kumitat Konġunt taż-ŻEE li jinkludi regolament adottat”.

               (l)Fl-Artikolu 497, fir-rigward tal-Istati tal-EFTA:

               (i)il-paragrafi 1 u 2, il-kliem “id-deċiżjonijiet tal-Kumitat Konġunt taż-ŻEE li jinkludu” għandu jiddaħħal wara l-kliem “dħul fis-seħħ tal-aktar riċenti”;

               (ii)f’paragrafu 1, il-kliem “ġew adottati” għandu jaqra “japplikaw fiż-ŻEE”.

               3.Fil-punt 31bc (ir-Regolament (UE) Nru 648/2012 tal-Parlament Ewropew u tal-Kunsill):

               (a)jiżdied l-inċiż li ġej:

               “-32013 R 0575: Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 (ĠU L 176, 27.6.2013, p. 1), kif rettifikat minn L 208, 2.8.2013, p. 68, OJ L 321, 30.11.2013, p. 6 u ĠU L 20, 25.1.2017, p. 2.”

               (b)għall-adattament (zh), jiżdied dan li ġej:

               “(v)fil-paragrafu 5a, fir-rigward tal-Istati tal-EFTA, il-kliem “id-deċiżjonijiet tal-Kumitat Konġunt taż-ŻEE li jinkludu” jiddaħħal wara l-kliem “dħul fis-seħħ tal-aktar riċenti”.

               4.L-inċiż li ġej jiżdied fil-punt 31ea (id-Direttiva 2002/87/KE tal-Parlament Ewropew u tal-Kunsill):

               “-32013 L 0036: Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 (ĠU L 176, 27.6.2013, p. 338), kif rettifikat minn ĠU L 208, 2.8.2013, p. 73 u ĠU L 20, 25.1.2017, p. 1.”

               5.It-test tal-punt 31 (id-Direttiva 2006/49/KE tal-Parlament Ewropew u tal-Kunsill) jitħassar.

               Artikolu 2

               It-testi tar-Regolament (UE) Nru 575/2013, kif rettifikat minn ĠU L 208, 2.8.2013, p. 68, ĠU L 321, 30.11.2013, p. 6 u ĠU L 20, 25.1.2017, p. 2, u (UE) 2017/2395 u d-Direttiva 2013/36/UE, kif rettifikat minn ĠU L 208, 2.8.2013, p. 73 u ĠU L 20, 25.1.2017, p. 1, fl-ilsien Iżlandiż u Norveġiż, li se jiġu ippublikati fis-Suppliment ŻEE tal-Ġurnal Uffiċjali tal-Unjoni Ewropea, għandhom ikunu awtentiċi

               Artikolu 3

               Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim ŻEE*.

                  6Artikolu 4

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea u fis-Suppliment tiegħu dwar iż-ŻEE.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji
                     għall-Kumitat Konġunt taż-ŻEE

               Dikjarazzjoni Konġunta mill-Partijiet Kontraenti

               għad-Deċiżjoni Nru […] li tinkorpora d-Direttiva 2013/36/KE fil-Ftehim ŻEE

               [għall-adozzjoni mad-Deċiżjoni u għall-pubblikazzjoni fil-ĠU]

               Il-Partijiet Kontraenti jikkondividu l-fehim li l-inkorporazzjoni fil-Ftehim ŻEE tad-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE hija mingħajr preġudizzju għar-regoli nazzjonali ta’ applikazzjoni ġenerali li jirrigwardaw l-iskrinjar għas-sigurtà jew l-ordni pubbliku ta’ investiment dirett barrani.

                     (1)

                        ĠU L 176, 27.6.2013, p. 1.

                     (2)

                        ĠU L 345, 27.12.2017, p. 27.

                     (3)

                        ĠU L 176, 27.6.2013, p. 338.

                     (4)

                        ĠU L 177, 30.6.2006, p. 1.

                     (5)

                        ĠU L 177, 30.6.2006, p. 201.

                     (6)
                  *
                        [Ma huwa indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


               IL-KUMMISSJONI EWROPEA
            Brussell, 17.5.2019
            COM(2019) 242 final
            2019/0116(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill tal-Ministri AKP-UE fir-rigward tad-delega tas-setgħat lill-Kumitat tal-Ambaxxaturi AKP-UE dwar id-deċiżjoni li jiġu adottati miżuri tranżizzjonali biex jiġi estiż il-Ftehim ta’ Sħubija AKP-UE

               MEMORANDUM TA’ SPJEGAZZJONI

               1.Suġġett tal-proposta

               Il-Ftehim ta’ Sħubija bejn l-UE u l-Grupp ta’ Stati Afrikani, tal-Karibew u tal-Paċifiku (AKP)
                  1
               , iffirmat f’Cotonou fit-23 ta’ Ġunju 2000, se jiskadi fid-29 ta’ Frar 2020. Din il-proposta tal-Kummissjoni tikkonċerna d-deċiżjoni tal-Kunsill dwar il-pożizzjoni li għandha tittieħed f’isem l-Unjoni fil-Kunsill tal-Ministri AKP-UE b’rabta mal-adozzjoni prevista ta’ deċiżjoni li tikkonċerna d-delega ta’ setgħat lill-Kumitat tal-Ambaxxaturi AKP-UE dwar l-applikazzjoni possibbli ta’ miżuri tranżizzjonali biex jiġi estiż il-Ftehim ta’ Sħubija AKP-UE.

               2.Kuntest tal-proposta

               2.1.Il-“Ftehim ta’ Sħubija ta’ Cotonou”

               Sa mill-2000, il-Ftehim ta’ Sħubija ta’ Cotonou (il-“Ftehim” jew “FSC”) kien il-qafas għar-relazzjonijiet tal-UE ma’ 79 pajjiż tal-AKP. Il-Ftehim ġie konkluż għal perjodu ta’ 20 sena, mill-1 ta’ Marzu 2000 sad-29 ta’ Frar 2020. Sussegwentement kien ġie rivedut fl-2005 u fl-2010.

               2.2.Il-Kunsill tal-Ministri AKP-UE

               Il-Kunsill tal-Ministri AKP-UE huwa korp fil-livell ministerjali, stabbilit permezz tal-Ftehim (l-Artikolu 15 tal-FSC). Jinkludi, minn naħa, membri tal-Kunsill tal-Unjoni Ewropea u membri tal-Kummissjoni Ewropea u min-naħa l-oħra, membru tal-gvern ta’ kull Stat tal-AKP.

               L-uffiċċju tal-President tal-Kunsill tal-Ministri jinżamm darba minn membru tal-Kunsill tal-Unjoni Ewropea u d-darba ta’ wara minn membru ta’ gvern ta’ Stat tal-AKP. "Il-Kunsill tal-Ministri jiltaqa' bħala regola darba fis-sena fuq l-inizjattiva tal-President u kull meta tinħass il-ħtieġa, fil-forma u l-għamla ġeografika xierqa skont il-kwistjonijiet li jkunu ser jiġu diskussi.

               Il-funzjonijiet tal-Kunsill tal-Ministri jinkludu, fost affarijiet oħra
                  2
               , li jieħu d-deċiżjonijiet meħtieġa għall-implimentazzjoni u għall-eżekuzzjoni tal-FSC.

               Il-Kunsill tal-Ministri jieħu d-deċiżjonijiet tiegħu bi ftehim komuni tal-Partijiet. Sabiex id-deċiżjonijiet ikunu validi,

               –nofs il-membri tal-Kunsill tal-Unjoni Ewropea (i.e. 14-il ministru mill-Istati Membri tal-UE),

               –membru wieħed tal-Kummissjoni, u

               –żewġ terzi tal-membri li jirrappreżentaw lill-gvernijiet tal-Istati tal-AKP (jiġifieri membri tal-gvern minn 55 Stat differenti tal-AKP)

               iridu jkunu preżenti. Kull membru tal-Kunsill tal-Ministri li ma jistax jattendi jista' jkun irrappreżentat. Ir-rappreżentant għandu jeżerċita d-drittijiet kollha ta’ dak il-membru (l-Artikolu 15(3) FSC).

               Skont l-Artikolu 15(4) FSC, il-Kunsill tal-Ministri jista’ jiddelega setgħat lill-Kumitat tal-Ambaxxaturi. Il-Kunsill tal-Ministri jista’ jiddelega s-setgħa li jittieħdu deċiżjonijiet vinkolanti fuq il-Partijiet. Din id-delega ta’ setgħat għandha tieħu l-għamla ta’ deċiżjoni tal-Kunsill tal-Ministri.

               2.3.IL-KUMITAT TAL-AMBAXXATURI AKP-UE

               Il-Kumitat tal-Ambaxxaturi huwa stabbilit skont l-Artikolu 16 FSC. Dan jinkludi, minn naħa, ir-rappreżentant permanenti ta' kull Stat Membru tal-UE u rappreżentant tal-Kummissjoni, u min-naħa l-oħra, il-kap tal-missjoni ta' kull Stat tal-AKP għall-UE. L-uffiċċju tal-President tal-Kumitat tal-Ambaxxaturi jinżamm darba mir-Rappreżentat Permanenti ta' Stat Membru nominat mill-Unjoni, u darba oħra minn Kap ta' missjoni li jirrappreżenta Stat tal-AKP, nominat mill-Istati tal-AKP.

               Il-Kumitat tal-Ambaxxaturi jassisti lill-Kunsill tal-Ministri fit-twettiq tal-kompiti tiegħu u jwettaq il-mandat fdat lilu mill-Kunsill. (l-Artikolu 16(2) FSC). F’dan il-kuntest, jista’ jadotta deċiżjonijiet vinkolanti fuq il-partijiet fi ħdan il-mandat mogħti lilu mill-Kunsill tal-Ministri.

               Il-Kumitat tal-Ambaxxaturi jimmonitorja wkoll l-implimentazzjoni ta’ dan il-Ftehim u l-progress lejn il-kisba tal-objettivi stabbiliti fih. Il-Kumitat tal-Ambaxxaturi jiltaqa' regolarment, partikolarment biex iħejji s-sessjonijiet tal-Kunsill u kull meta jkun hemm bżonn.

               2.4.Miżuri tranżizzjonali

               Il-Ftehim ta’ Sħubija ta’ Cotonou jiskadi fil-29 ta’ Frar 2020. F’konformità mal-ewwel subparagrafu tal-Artikolu 95(4) tal-Ftehim, in-negozjati lejn Ftehim ta’ Sħubija AKP-UE ġdid tnedew f’Settembru 2018. F’każ li l-Ftehim il-ġdid ma jkunx lest biex jiġi applikat sad-data tal-iskadenza msemmija hawn fuq, jeħtieġ li jkun hemm miżuri fis-seħħ biex jiġi evitat vojt ġuridiku fir-relazzjonijiet bejn l-UE u l-AKP.

               L-Artikolu 95(4), it-tieni subparagrafu FSC jgħid hekk: “Il-Kunsill tal-Ministri għandu jadotta kull miżura transizzjonali li tista' tkun meħtieġa rigward id-dispożizzjonijiet emendati sakem dawn jidħlu fis-seħħ.” Skont it-tieni subparagrafu tal-Artikolu 95(4) FSC, jistgħu jiġu applikati miżuri tranżizzjonali biex tiġi estiża l-applikabilità tal-FSC kollu jew ta’ partijiet minnu, sad-data tal-applikazzjoni tal-Ftehim il-ġdid (applikazzjoni provviżorja jew dħul fis-seħħ wara r-ratifika mill-Partijiet kollha).

               Sabiex tinżamm kontinwità ġuridika mal-FSC, jekk il-Ftehim il-ġdid ma jsirx applikabbli qabel l-iskadenza tal-qafas ġuridiku eżistenti, huwa meħtieġ li jiġu adottati miżuri tranżizzjonali biex tiġi estiża l-applikazzjoni tal-Ftehim attwali.

               Id-deċiżjoni dwar il-miżuri tranżizzjonali (jiġifieri liema parti(jiet) tal-Ftehim għandha tapplika b’mod tranżizzjonali u sa meta) tista’ tittieħed jew mill-Kunsill tal-Ministri stess jew inkella billi dan tal-aħħar jiddelega s-setgħa lill-Kumitat tal-Ambaxxaturi biex jadotta din id-deċiżjoni.

               2.5.L-Att previst tal-Kunsill tal-Ministri

               Skont ir-Regoli ta’ Proċedura tal-Kunsill tal-Ministri dan jiltaqa’ darba fis-sena. L-44 sessjoni tal-Kunsill tal-Ministri ser issir fi Brussell fit-23 u fl-24 ta’ Mejju 2019. Peress li l-kontenut u t-tajming tal-miżuri tranżizzjonali ma ġewx diskussi man-naħa tal-AKP, huwa impossibbli li l-Kunsill tal-Ministri jadotta l-miżuri tranżizzjonali.

               Peress li mhumiex previsti laqgħat ulterjuri tal-Kunsill tal-Ministri qabel ma jiskadi l-Ftehim huwa meħtieġ li d-deċiżjoni li jiġu adottati miżuri tranżizzjonali skont l-Artikolu 95(4) FSC tiġi ddelegata lill-Kumitat tal-Ambaxxaturi AKP-UE. Il-Kumitat tal-Ambaxxaturi jista’ jiżgura li d-deċiżjoni dwar il-miżuri tranżizzjonali tittieħed f’waqtha.

               Għalhekk, waqt l-44 sessjoni tiegħu, il-Kunsill tal-Ministri AKP-UE jeħtieġ li jadotta deċiżjoni biex jiġu ddelegati s-setgħat li jiġu adottati miżuri tranżizzjonali lill-Kumitat tal-Ambaxxaturi AKP-UE (“l-att previst”).

               L-iskop tal-att previst huwa li jiddelega setgħat lill-Kumitat tal-Ambaxxaturi AKP-UE, dwar id-deċiżjoni li jiġu applikati miżuri tranżizzjonali, f’konformità mal-Artikolu 15(4) tal-Ftehim, li jipprevedi: “Il-Kunsill tal-Ministri jista' jiddelega poteri lill-Kumitat tal-Ambaxxaturi”. L-att previst ikun vinkolanti fuq il-Partijiet.

               Meta l-kontenut u d-duratura tal-miżuri tranżizzjonali jkunu ġew stabbiliti mill-Partijiet, il-Kumitat tal-Ambaxxaturi se jeżerċita s-setgħat delegati tiegħu u jadotta d-deċiżjoni dwar miżuri tranżizzjonali kif previst fl-Artikolu 95(4) FSC. Sabiex titħejja dik id-deċiżjoni mill-Kumitat tal-Ambaxxaturi, se tkun meħtieġa deċiżjoni oħra tal-Kunsill skont l-Artikolu 218(9) TFUE biex tiġi ddefinita l-pożizzjoni tal-Unjoni.

               3.Il-pożizzjoni li jeħtieġ li tittieħed f’isem l-Unjoni

               Fid-dawl ta’ dan ta’ hawn fuq, il-pożizzjoni proposta tal-Unjoni hija li fl-44 sessjoni tal-Kunsill tal-Ministri AKP-UE jiġi adottat tal-att previst u b’hekk il-Kumitat tal-Ambaxxaturi AKP-UE jiġi fdat biex jadotta d-deċiżjoni dwar miżuri tranżizzjonali skont l-Artikolu 95(4) FSC.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti ġuridiċi bis-saħħa tar-regoli tad-dritt internazzjonali li jirregola l-korp inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  3
               .

               4.1.2.Applikazzjoni għal dan il-każ

               Il-Kunsill tal-Ministri AKP-UE huwa korp imwaqqaf bi ftehim, jiġifieri l-Artikolu 15(1) tal-Ftehim ta’ Sħubija AKP-UE ffirmat f’Cotonou fit-23 ta’ Ġunju 2000.

               L-att li l-Kunsill tal-Ministri AKP-UE huwa msejjaħ li jadotta jikkostitwixxi att b’effetti legali. L-atti previsti jkunu vinkolanti skont id-dritt internazzjonali f'konformità mal-Artikolu 15(3) tal-Ftehim.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst jirrigwardaw, b’mod ġenerali, il-funzjonament tal-korpi internazzjonali stabbiliti abbażi tal-FSC u l-funzjonament tal-FSC fis-sħuħija tagħhom (potenzjalment b’estensjoni tal-applikazzjoni tiegħu lil hinn mid-data ta’ skadenza prevista). Il-bażi ġuridika sostantiva tad-Deċiżjoni tal-Kunsill trid tiġi ddeterminata fid-dawl tal-Ftehim ta’ Sħubija ta’ Cotonou fis-sħuħija tiegħu
                  4
               .

               Il-FSC ġie konkluż bħala ftehim ta’ assoċjazzjoni u għalhekk kien ibbażat fuq l-Artikolu 310 tat-Trattat li jistabbilixxi l-Komunità Ewropea, l-ekwivalenti tal-Artikolu 217 TFUE. Għalhekk il-bażi ġuridika sostantiva għad-Deċiżjoni proposta hija l-Artikolu 217 TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 217 TFUE flimkien mal-Artikolu 218(9) TFUE.

               2019/0116 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill tal-Ministri AKP-UE fir-rigward tad-delega tas-setgħat lill-Kumitat tal-Ambaxxaturi AKP-UE dwar id-deċiżjoni li jiġu adottati miżuri tranżizzjonali biex jiġi estiż il-Ftehim ta’ Sħubija AKP-UE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku (“AKP”) minn naħa u l-Komunità Ewropea u l-Istati Membri tagħha min-naħa l-oħra (“il-Ftehim ta' Sħubija AKP-UE”)
                  5
               , ġie ffirmat f'Cotonou fit-23 ta' Ġunju 2000. Il-Ftehim ta’ Sħubija AKP-UE daħal fis-seħħ fl-1 ta’ April 2003 u għandu jiġi applikat sad-29 ta’ Frar 2020.

               (2)F’konformità mal-ewwel subparagrafu tal-Artikolu 95(4) tal-Ftehim ta’ Sħubija AKP-UE, in-negozjati lejn Ftehim ta’ Sħubija AKP-UE ġdid tnedew f’Settembru 2018. F’każ li l-Ftehim il-ġdid ma jkunx lest biex jiġi applikat sad-data tal-iskadenza tal-qafas ġuridiku attwali, huwa meħtieġ li jiġu adottati miżuri tranżizzjonali biex tiġi estiża l-applikazzjoni tal-Ftehim attwali.

               (3)It-tieni subparagrafu tal-Artikolu 95(4) tal-Ftehim ta’ Sħubija AKP-UE jipprevedi li l-Kunsill tal-Ministri jadotta miżuri tranżizzjonali biex jestendi l-applikabilità tal-Ftehim ta’ Sħubija AKP-UE kollu jew ta’ partijiet minnu, sal-applikazzjoni provviżorja jew sad-dħul fis-seħħ tal-Ftehim il-ġdid.

               (4)Skont l-Artikolu 15(4) tal-Ftehim ta’ Sħubija AKP-UE, il-Kunsill tal-Ministri AKP-UE jista’ jadotta deċiżjoni biex jiddelega setgħat lill-Kumitat tal-Ambaxxaturi AKP-UE, inkluża s-setgħa li tiġi adottata deċiżjoni dwar miżuri tranżizzjonali.

               (5)Il-Kunsill tal-Ministri AKP-UE għandu jkollu l-laqgħa ordinarja tiegħu fit-23 u fl-24 ta’ Mejju 2019 fi Brussell. Il-miżuri tranżizzjonali ma ġewx miftiehma u għalhekk ma jistgħux jiġu adottati mill-Kunsill tal-Ministri AKP-UE fil-laqgħa ordinarja tiegħu. Peress li mhumiex previsti aktar laqgħat tal-Kunsill tal-Ministri AKP-UE qabel ma jiskadi l-Ftehim ta’ Sħubija AKP-UE, sabiex jiġi żgurat li d-deċiżjoni dwar il-miżuri tranżizzjonali tittieħed fil-waqt, huwa meħtieġ li d-deċiżjoni li jiġu adottati miżuri tranżizzjonali skont l-Artikolu 95(4) tal-Ftehim ta’ Sħubija AKP-UE tiġi ddelegata lill-Kumitat tal-Ambaxxaturi AKP-UE.

               (6)Matul l-44 sessjoni tiegħu, il-Kunsill tal-Ministri AKP-UE għandu jadotta deċiżjoni li tiddelega s-setgħat biex jiġu adottati miżuri tranżizzjonali lill-Kumitat tal-Ambaxxaturi AKP-UE (“l-att previst”).

               (7)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Kunsill tal-Ministri AKP-UE billi l-att previst huwa vinkolanti fuq l-Unjoni.

               (8)Il-pożizzjoni tal-Unjoni li tapprova l-att previst fil-Kunsill tal-Ministri AKP-UE jenħtieġ li tiġi stabbilita f’din id-deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fl-44 sessjoni tal-Kunsill tal-Ministri AKP-UE għandha tkun li tapprova d-delega ta’ setgħat lill-Kumitat tal-Ambaxxaturi AKP-UE, f’konformità mal-Artikolu 15(4) tal-Ftehim ta’ Sħubija AKP-UE, dwar id-deċiżjoni li tiġi adottata, skont l-Artikolu 95(4) tal-Ftehim ta’ Sħubija AKP-UE, kwalunkwe miżura tranżizzjonali li tista’ tkun meħtieġa sakemm jidħol fis-seħħ il-Ftehim il-ġdid.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill tad-19 ta' Diċembru 2002 li tirrigwarda l-konklużjoni tal-Ftehim ta' Sħubija bejn il-Grupp ta' Stati tal-Afrika, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta' Ġunju 2000 (ĠU L 65, 08.03.2003, p.27).

                     (2)

                        Skont l-Artikolu 15(2) FSC, il-Kunsill tal-Ministri AKP-UE għandu “(a) it-tmexxija tad-djalogu politiku; (b) jitwettqu gwidi politiċi u jittieħdu deċiżjonijiet bżonjużi għall-implimentazzjoni tad-dispożizzjonijiet ta' dan il-Ftehim, l-aktar dwar l-istrateġiji ta' żvilupp f'żoni speċifiċi msemmija f'dan il-Ftehim jew kull żona oħra li tipprova li taqa' taħt il-Ftehim, u skont il-proċeduri; (ċ) biex teżamina u ssolvi xi kwistjonijiet li jistgħu ma' jħallux l-implimentazzjoni effettiva u effiċjenti ta' dan il-Ftehim jew ipoġġu ostaklu biex jintlaħqu l-għanijiet tiegħu; (d) jassiguraw il-funzjonament bla xkiel tal-mekkaniżmi ta' konsultazzjoni”.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, il-Ġermanja vs il-Kunsill, C-399/12, ECLI:EU:C:2014:2258, il-paragrafi 61 sa 64.

                     (4)

                        Ara, b’mod partikolari, is-sentenza fil-kawża C-244/17 il-Kummissjoni vs il-Kunsill (“il-Każakistan”) [ECLI:EU:C:2018:662], p. 40 u l-ġurisprudenza msemmija.

                     (5)

                        Il-Ftehim (ĠU L 317, 15.12.2000, p. 3) kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L287, 4.11.2010, p 3).


               IL-KUMMISSJONI EWROPEA
            Brussell, 5.7.2019
            COM(2019) 321 final
            2019/0148(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li trid tiġi adottata, f’isem l-Unjoni Ewropea, rigward it-tressiq tal-proposti għall-emendar tal-Appendiċijiet tal-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (CMS) fil-kuntest tat-13-il laqgħa tal-Konferenza tal-Partijiet

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li trid tittieħed f’isem l-Unjoni fil-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (CMS) b’rabta mat-tressiq ta’ proposti għad-deċiżjonijiet tat-13-il laqgħa tal-Konferenza tal-Partijiet biex jiġu emendati l-appendiċijiet tal-Konvenzjoni.

               2.Kuntest tal-proposta

               2.1.Il-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (CMS)

               Il-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (“il-Ftehim”) għandha l-għan li tikkonserva l-ispeċijiet migratorji tal-art, tal-baħar u tal-ajru f’kull parti tal-firxa migratorja tagħhom.  Il-Ftehim huwa trattat intergovernattiv, konkluż taħt il-patroċinju tal-Programm tan-Nazzjonijiet Uniti għall-Ambjent, li jittratta l-konservazzjoni tal-ħajja selvaġġa u tal-ħabitats fuq skala globali. L-ispeċijiet migratorji li jridu jiġu kkonservati huma elenkati fl-Appendiċijiet I (speċijiet fil-periklu li jinqerdu) u II (speċijiet li jkunu s-suġġetti ta’ ftehimiet) tal-Ftehim. Il-Ftehim daħal fis-seħħ fl-1 ta' Novembru 1983.

               L-Unjoni Ewropea hija parti għall-Ftehim
                  1
               .

               2.2.Il-Konferenza tal-Partijiet

               Il-Konferenza tal-Partijiet hija l-korp tat-teħid tad-deċiżjonijiet tal-Ftehim u għandha s-setgħat li tivvaluta l-istat ta’ konservazzjoni tal-ispeċijiet migratorji u, sussegwentement, li temenda l-Appendiċijiet I u II tal-Ftehim. F’konformità mal-Artikolu XI tal-Ftehim, il-proposti għall-emendar jistgħu jsiru minn kwalunkwe Parti, u għandhom jiġu adottati minn maġġoranza ta’ żewġ terzi tal-Partijiet preżenti u li jivvutaw.

               It-tlettax-il laqgħa tal-Konferenza tal-Partijiet se ssir f’Gandhinagar (l-Indja) mill-15 sat-22 ta’ Frar 2020. F’konformità mal-Artikolu XI (3), is-Segretarjat tal-Ftehim stabbilixxa li l-iskadenza għat-tressiq tal-proposti għall-emendar se tkun id-19 ta’ Settembru 2019. Għalhekk jeħtieġ li l-Kunsill jieħu Deċiżjoni bil-fini li tiġi stabbilita l-pożizzjoni li trid tiġi adottata f’isem l-Unjoni fil-kuntest tat-tlettax-il laqgħa tal-Konferenza tal-Partijiet rigward it-tressiq tal-proposti għall-emendar.

               Qabel it-tlettax-il laqgħa tal-Konferenza tal-Partijiet, is-Segretarjat tal-Ftehim jista’ jikkomunika proposti li jkunu saru minn Partijiet oħra sabiex jiġu emendati l-Appendiċijiet I u II tal-Ftehim, li jistgħu jirrikjedu Deċiżjoni ulterjuri biex tiġi stabbilita l-pożizzjoni li trid tiġi adottata f’isem l-Unjoni rigward dawk il-proposti.

               2.3.L-att previst tal-Konferenza tal-Partijiet

               Għat-tlettax-il laqgħa tal-Konferenza tal-Partijiet, qed jiġi propost li l-Unjoni tressaq proposti sabiex temenda l-Appendiċi I tal-Ftehim biex iżżid il-protezzjoni ta’ speċi wieħed ta’ għasfur (Tetrax tetrax) u sabiex temenda l-Appendiċi II tal-Ftehim biex iżżid il-protezzjoni tal-istess speċi ta’ għasfur (Tetrax tetrax) kif ukoll żewġ speċijiet ta’ kelb il-baħar (Galeorhinus galeus u Sphyrna zygaena), f’kull parti tal-firxa tad-distribuzzjoni tagħhom, inkluż barra mill-Unjoni.

               Jekk jiġi adottat, l-att previst se jsir vinkolanti għall-partijiet f’konformità mal-Artikolu XI tal-Ftehim, li jipprevedi li emenda għall-Appendiċijiet tidħol fis-seħħ għall-Partijiet kollha disgħin jum wara l-laqgħa tal-Konferenza tal-Partijiet li fiha tiġi adottata, għajr għal dawk il-Partijiet li jressqu riżerva.

               3.Pożizzjoni li trid tittieħed f’isem l-Unjoni

               Il-proposti tal-Unjoni biex jiġu emendati l-appendiċijiet huma bbażati fuq il-kunsiderazzjonijiet li ġejjin: (1) l-inklużjoni ta’ dawn l-ispeċijiet hija xjentifikament soda; (2) din l-inklużjoni hija konsistenti mal-leġiżlazzjoni tal-UE; u (3) l-Unjoni hija impenjata fil-kooperazzjoni internazzjonali għall-protezzjoni tal-bijodiversità.

               Il-proposta hija konsistenti mas-Seba’ Programm ta’ Azzjoni Ambjentali
                  2
                u mal-istrateġija tal-UE għall-bijodiversità sal-2020
                  3
               , speċjalment il-Mira 6: għajnuna biex tiġi evitata t-telfa tal-bijodiversità fuq livell dinji. Din il-proposta ma teħtieġ l-ebda bidla fid-dritt tal-Unjoni, peress li tikkonċerna speċijiet li diġà jibbenefikaw minn protezzjoni xierqa skont id-dritt tal-Unjoni, b’mod partikolari d-Direttiva dwar l-Għasafar
                  4
                u l-Politika Komuni tas-Sajd tal-UE
                  5
               .

               Il-proposta ma toħloq l-ebda rekwiżit ġdid ta’ monitoraġġ jew ta’ rapportar. L-ippjanar u l-monitoraġġ kollu tal-implimentazzjoni jkun parti mill-attivitajiet regolari tal-ippjanar u tar-rappurtar skont il-Ftehim. Barra minn hekk, ma hemm l-ebda implikazzjoni baġitarja.

               Sar skambju informali ta’ fehmiet preliminari mal-Istati Membri permezz ta’ konsultazzjoni bil-miktub tal-Istati Membri li huma membri tal-Grupp ta’ Koordinazzjoni għall-Bijodiversità u għan-Natura (CGBN) u l-Grupp ta’ Esperti dwar id-Direttivi dwar l-Għasafar u l-Ħabitats (NADEG).

               Għalhekk jenħtieġ li l-pożizzjoni li trid tittieħed f’isem l-Unjoni tkun li tawtorizza lill-Kummissjoni tressaq il-proposti msemmija hawn fuq lis-Segretarjat tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi Deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola l-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  6
               .

               4.1.2.Applikazzjoni għall-każ preżenti

               Il-Konferenza tal-Partijiet hija korp stabbilit bi ftehim, jiġifieri l-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (CMS).

               L-att li l-Konferenza tal-Partijiet qed tintalab tadotta jikkostitwixxi att li jkollu effetti legali. L-att previst se jkun vinkolanti skont id-dritt internazzjonali f’konformità mal-Artikolu XI tal-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed Deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv u l-kontenut ewlenin tal-att previst huma marbuta mal-ambjent.

               Għaldaqstant, il-bażi ġuridika sostantiva tad-Deċiżjoni proposta hija l-Artikolu 192(1).

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 192(1), flimkien mal-Artikolu 218(9) tat-TFUE.

               2019/0148 (NLE)

               Proposta għal

               DEĊIŻJONI TAL-KUNSILL

               li tistabbilixxi l-pożizzjoni li trid tiġi adottata, f’isem l-Unjoni Ewropea, rigward it-tressiq tal-proposti għall-emendar tal-Appendiċijiet tal-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (CMS) fil-kuntest tat-13-il laqgħa tal-Konferenza tal-Partijiet

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (“il-Ftehim”) ġiet konkluża mill-Unjoni bid-Deċiżjoni tal-Kunsill 82/461/KEE
                  7
                u daħlet fis-seħħ fl-1 ta’ Novembru 1983.

               (2)Skont l-Artikolu XI tal-Ftehim, il-Konferenza tal-Partijiet tista’ tadotta emendi għall-Appendiċijiet I u II tal-Ftehim.

               (3)Il-Konferenza tal-Partijiet, waqt it-tlettax-il laqgħa tagħha mill-15 sat-22 ta’ Frar 2020, tista’ tadotta tali emendi. Is-Segretarjat tal-Konvenzjoni informa lill-Partijiet għall-Konvenzjoni li kwalunkwe proposta għall-emendar trid tiġi kkomunikata, b’konformità mal-Artikolu XI(3) tal-Ftehim, sad-19 ta’ Settembru 2019. L-Unjoni tista’, bħala Parti għall-Konvenzjoni, tressaq tali proposti.

               (4)Jixraq li tiġi stabbilita l-pożizzjoni li trid tittieħed f’isem l-Unjoni rigward it-tressiq ta’ proposti għall-emendar tal-Appendiċijiet tal-Ftehim, peress li tali emendi se jkunu vinkolanti għall-Unjoni.

               (5)L-inklużjoni tal-ispeċi Tetrax tetrax fl-Appendiċi I tal-Ftehim u tal-ispeċijiet Tetrax tetrax, Galeorhinus galeus u Sphyrna zygaena fl-Appendiċi II tkun xjentifikament soda u konformi mal-leġiżlazzjoni tal-Unjoni kif ukoll mal-impenn tal-Unjoni fil-kooperazzjoni internazzjonali għall-protezzjoni tal-bijodiversità. Għalhekk jenħtieġ li l-Kummissjoni tkun awtorizzata tipproponi emendi b’dak l-effett.

               (6)Jenħtieġ li l-Kummissjoni tikkomunika dawk il-proposti lis-Segretarjat tal-Ftehim,

               ADOTTA DIN ID-DEĊIŻJONI:

               Artikolu 1

               1.
                     Fid-dawl tat-tlettax-il laqgħa tal-Konferenza tal-Partijiet għall-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (“il-Ftehim”), il-Kummissjoni hija b’dan awtorizzata tressaq, f’isem l-Unjoni, proposta għall-emendi li ġejjin:

               (a)
                     emenda għall-Appendiċi I tal-Ftehim biex jinkludi l-ispeċi Tetrax tetrax;

               (b)
                     emendi għall-Appendiċi II tal-Ftehim biex jinkludi l-ispeċijiet Tetrax tetrax, Galeorhinus galeus u Sphyrna zygaena.

               2.
                     Il-Kummissjoni għandha tikkomunika l-proposti msemmija fil-paragrafu 1 lis-Segretarjat tal-Konvenzjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 82/461/KEE tal-24 ta’ Ġunju 1982 li tirrigwarda l-konklużjoni tal-Konvenzjoni dwar il-konservazzjoni tal-ispeċje migratorji tal-annimali selvaġġi, ĠU L 210, 24.6.1982, p. 10.

                     (2)

                        Id-Deċiżjoni Nru 1386/2013/UE tal-Parlament Ewropew u tal-Kunsill tal-20 ta’ Novembru 2013 dwar Programm Ġenerali ta’ Azzjoni Ambjentali tal-Unjoni sal-2020 “Ngħixu tajjeb, fil-limiti tal-pjaneta tagħna”, ĠU L 354, 28.12.2013, p. 171.

                     (3)

                        KUMM(2011) 244 finali “L-assigurazzjoni ta’ ħajjitna, il-kapital naturali tagħna: strateġija tal-UE għall-bijodiversità sal-2020”.

                     (4)

                        Id-Direttiva tal-Kunsill 79/409/KEE tat-2 ta’ April 1979 dwar il-konservazzjoni tal-għasafar selvaġġi, ĠU L 103, 25.4.1979, p. 1.

                     (5)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni dwar is-Sajd, ĠU L 354, 28.12.2013, p. 22.

                     (6)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs il-Kunsill, C-399/12, ECLI:EU:C:2014:2258, il-paragrafi 61 sa 64.

                     (7)

                        Id-Deċiżjoni tal-Kunsill 82/461/KEE tal-24 ta’ Ġunju 1982 li tirrigwarda l-konklużjoni tal-Konvenzjoni dwar il-konservazzjoni tal-ispeċje migratorji tal-annimali selvaġġi, (ĠU L 210, 24.6.1982, p. 10).